Carl Sitter Geving

Carl Sitter Geving (født 24. august 1939 i Flatanger) er en norsk politiker (Ap) og tidligere lærer.

Han har vært medlem av Nord-Trøndelag fylkesting fra 2007 til sammenslåingen av Nord- og Sør-Trøndelag i 2018, deretter medlem av Trøndelag fylkesting frem til 2019. Han ledet Arbeiderpartiets fylkestingsgruppe i Nord-Trøndelag fra 2009 til 2015. Han har også vært medlem av Namsos kommunestyre.

Han er sønn av gårdbruker Alf Geving og hustru Johanne Sitter på Nergården på Sitter. Broren Ronald Geving og morfaren Carl Sitter var ordførere i Flatanger. Oldefaren og tippoldefaren på morssiden var kommunepolitikere og sentrale i en religiøs vekkelse i Flatanger. Også Carl Sitter Gevings far var kommunepolitiker.

Geving er utdannet allmennlærer fra Bodø lærerskole fra 1965 og cand.mag. fra Universitetet i Trondheim fra 1990. I 1965 begynte han som lærer i Namsos kommune, senere rådgiver, pedagogisk konsulent, konstituert skolesjef og lærer ved voksenopplæringen. Han har vært tillitsvalgt i Skolenes Landsforbund.

Geving har vært styreleder i Namsos Kunstforening.

Referanser 

Ap-politikere i Nord-Trøndelag
Lokalpolitikere i Namsos
Norske fagforeningspersoner
Norske pedagoger
Alumni fra Universitetet i Trondheim
Personer fra Flatanger kommune
Fødsler i 1939